Komisijos sprendimas
2004 m. sausio 6 d.
iš dalies keičiantis Direktyvos 88/407/EEB, dėl gyvūnų veterinarijos sertifikatų, taikomų Bendrijos vidaus prekybai naminių galvijų sperma, D priedą
(pranešta dokumentu Nr. C(2003) 5307)
(tekstas svarbus EEE)
(2004/101/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. birželio 14 d. Tarybos direktyvą 88/407/EEB, nustatančią gyvūnų sveikatos reikalavimus, taikomus Bendrijos vidaus prekybai galvijų sperma bei jos importui [1], ypač į jos 17 straipsnį,
kadangi:
(1) Tarybos direktyva 2003/43/EB, iš dalies pakeičianti Direktyvą 88/407/EEB, numato, kad nuo 2005 m. sausio 1 d. valstybės narės leidžia Bendrijos vidaus rinkoje prekiauti naminių galvijų sperma, kuri buvo surinkta, paruošta ir saugoma naujų nuostatų, įtvirtintų Direktyvoje 2003/43/EB, numatyta tvarka.
(2) Tačiau reikia leisti toliau prekiauti naminių galvijų spermos atsargomis pagal ankstesnes Direktyvos 88/407/EEB nuostatas, prieš jas iš dalies pakeičiant Direktyvos 2003/43/EB nuostatomis.
(3) Direktyvos 2003/43/EB 2 straipsnio 2 punkte numatyta:
- iki 2004 m. gruodžio 31 d. valstybės narės leidžia Bendrijos viduje prekiauti ir importuoti spermą, kuri buvo surinkta, paruošta ir saugoma pagal ankstesnes Direktyvos 88/407/EEB nuostatas iki 2004 m. gruodžio 31 d. su kuria pateikiamas ankstesnio pavyzdžio sertifikatas, prieš jį iš dalies pakeičiant Direktyva 2003/43/EB,
- po nurodytos dienos, valstybės narės neleidžia Bendrijos viduje prekiauti ir importuoti spermos pagal anksčiau galiojusias nuostatas, nebent ji buvo surinkta, paruošta ir saugoma iki 2004 m. gruodžio 31 d. Tačiau nėra numatytas sertifikato pavyzdys, kuris galiotų po šios datos prekybai Bendrijos vidaus rinkoje.
(4) Todėl reikia sukurti naujus pavyzdžius sertifikatų, skirtų importui ir prekybai naminių galvijų sperma po 2005 m. sausio 1 d., kuri buvo surinkta, paruošta ir saugoma iki 2004 m. gruodžio 31 d. Tačiau remiantis direktyvos 11 straipsnio 2 punktu, reikia atnaujinti dabartinius importo sertifikatus atskiru dokumentu.
(5) Atsižvelgiant į Bendrijos vidaus prekybą ir siekiant skaidrumo, reikia iš dalies pakeisti Direktyvos 88/407/EEB D priedą, kad būtų patikslinti du skirtingi sertifikatų, skirtų Bendrijos vidaus prekybai galvijų sperma, pavyzdžiai pagal ankstesnes arba naujas minėtos direktyvos nuostatas.
(6) Nors prekyba naminių galvijų spermos, surinktos iki 2004 m. gruodžio 31 d., atsargomis, yra laikina ir turėtų palaipsniui išnykti, ir tokiu būdu taptų nereikalingas atitinkamo pavyzdžio sertifikatas, kol kas neįmanoma nustatyti tikslios datos, kada jis nustotų galioti, nes šį produktą galima laikyti ypač ilgai.
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 88/407/EEB D priedas pakeičiamas šio sprendimo priedu.
2 straipsnis
Sprendimas taikomas nuo 2005 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje, 2003 m. sausio 6 d.